Onsdag 9. november skjedde det mange ikke trodde var mulig. Donald J. Trump ble verdens mektigste mann.

Klokken 05.41 natt til onsdag norsk tid var det klart:

Donald J. Trump (70) blir USAs 45. president.

Valgthriller

Valgkampen har vært svært skitten, og natt til onsdag ble en valgthriller av de sjeldne.

Den republikanske presidentkandidaten tok imidlertid en ledelse etter at nærmere fem millioner stemmer var talt opp.

Men så begynte motkandidat Hillary Clinton (69) å hale innpå – og overtok deretter ledelsen. Da Trump vant de ni valgmennene til South Carolina, hadde han til sammen 57 valgmenn. Clinton hadde på dette tidspunktet 68 av de til sammen 270 som man trenger for å vinne.

Deretter ble det svært spennende.

Fikk overtaket

I 03-tiden norsk tid viste prognosene at Trump hadde gjenerobret ledelsen totalt. Samtidig hadde han overtaket i viktige vippestater, uten at mange turte å spå utfallet.

En liten stund så det ut til at Trump kunne vinne viktige Virginia – en stat det var knyttet stor spenning til.

Men klokken 03.41 utropte TV 2s tallknusere Hillary Clinton som vinner av Virginia.

– Virginia snappet. Ja, Hillary, skrev den amerikanske Rebecca Black.

Ikke lenge etterpå sikret Trump seg seier i Ohio og North Dakota.

Slaget om Florida

I Florida ledet Trump da det var cirka 700.000 stemmer igjen å telle. Hele familien til milliardæren fulgte thrilleren på valgvaken i New York. Også visepresidentkandidat Mike Pence deltok sammen med Trump-klanen.

Klokken 04.11 var TV 2s tallknusere sikre. Trump ble utropt som vinner av Florida.

– Florida og Utah til Trump. Folket tar landet sitt tilbake, skrev politikeren Geert Wilders, medlem av det nederlandske parlamentet.

Florida and Utah for @realDonaldTrump



The people are taking their country back.



So will we. — Geert Wilders (@geertwilderspvv) November 9, 2016

Trump stakk også av med seieren i Nord-Dakota og Ohio, mens Clinton sikret seg Colorado.

I tillegg vant han vippestaten North Carolina.

Som følge av den spennende opptellingen i USA kom det børsmeldinger om ustabilitet i markedet fra hele verden. Gullprisen stiger nå fordi investorer vil sette pengene i noe sikkert.

Denne grafikken fra storavisen The New York Times viser hvordan Trumps vinnersjanse utviklet seg gjennom natten:

GRAFIKK: Disse grafene viser kandidatenes vinnersjanser gjennom natten, ifølge New York Times. Foto: Skjermdump

– Hillary har kniven på strupen. Hun har igjen California, som vil gi henne 55 valgmenn. Men det har definitivt endret seg fra det vi trodde da vi startet, sa TV 2-ekspert Hans Olav Lahlum.

Clinton vant stater som California, Hawaii og Oregon, uten at det hjalp.

Da Trump sikret seg Iowa og Wisconsin, var det ikke lenger noen tvil. TV 2s tallknusere utropte Trump til valgets vinner klokken 05.41 norsk tid.

Donald Trump har over 270 valgmenn

Nå gjenstår bare delstaten Nevada. Hillary Clinton vant New Hampshire. Amerikanske medier har ikke utpekt Trump som vinner ennå.

Donald Trump er over 270 valgmenn som er det han må ha for å bli valgt som president. Han har nå 288 valgmenn.

Det har vært en jevn kamp fra begge parter. Hillary Clinton har fått 47, 2 prosent av alle stemmer, mens Donald Trump har fått 48,1 prosent av alle stemmer.

Hillary Clinton vil ikke erkjenne et nederlag ennå.

Lover mye

Mange har forsøkt å se for seg hvordan USA blir med Donald Trump som president. «Make America great again» har vært kandidatens slagord.

TV 2 har tidligere undersøkt kandidatens nettside for å få svar.

Der går han til angrep på politikere som vil svekke amerikanernes rett til å bære våpen. Samtidig vil han lage en grenser slik at narkotika ikke kommer inn i landet. Tidlig fikk han oppmerksomhet for utspillet om å bygge en mur mot Mexico.

I tillegg lover han lavere skatt til alle, og at USA skal bli kvitt terrororganisasjonen IS.

Samtidig har kommentatorer i New York Times og Washington Post uttrykt bekymring for Trumps angrep på selve demokratiet.

God for milliarder

Donald John Trump ble født i Queens i New York 14. juni 1946. Han var nummer fire av fem barn som vokste opp i et stort hus i et rikt nabolag. I oppkjørselen om morgenene ventet en privatsjåfør klar til å frakte Donalds far, entreprenøren Fred C. Trump frem og tilbake fra byggeplasser, skrev TV 2 tidligere i år.

Donald Trump gikk senere i sin fars fotspor og jobbet i familiefirmaet. Men mens Fred C. Trump i en mannsalder bygget beskjedne boliger til arbeidsfolk, kaster Donald dem på gata og omgjorde slitne rønner til luksusleiligheter.

I 1977 giftet Trump seg med den tjekkoslovakiske modellen og idrettsutøveren Ivana Zelnickova. De to ble raskt et kjendispar, og Donald fikk klengenavnet «The Donald» i pressen.

Kjendisstatusen gjorde imdidlertid at bankene lot ham låne over evne. Taj Mahal-casinoet i Atlantic city og Trump Plaza gikk med dundrende underskudd, og slås konkurs i henholdsvis 1991 og 1992. I samme tidsperiode skiller han seg fra sin første kone.

Senere giftet han seg med Marla Maples, og i 2005 med sin nåværende kone, Melania Trump.

Utover nittitallet, samtidig som den amerikanske økonomien tok seg opp bedret også Trumps privatøkonomi seg. Sommeren 2015 var han god for 4,5 milliarder dollar, ifølge Forbes.

Han har også deltatt i en rekke filmer og tv-programmer.

Sommeren 2015 ble det også klart at han ville stille som presidentkandidat.

– Jeg Donald J. Trump kommer offisielt til å stille som presidentkandidat USA, sa Donald Trump fra talerstolen 16 juni i 2015.